
Proiect
H O T Ă R Î R E

privind desfăşurarea referendumului republican constituţional 

Pornind de la necesitatea soluţionării crizei constituţionale, generată ca rezultat al imposibilităţii alegerii Preşedintelui Republicii Moldova de către parlamentele de legislaturile a XVII-a şi a XVIII-a, şi fiind convins că:  

schimbarea modului de alegere a Preşedintelui Republicii Moldova  are o importanţă majoră pentru prezentul şi viitorul ţării;

schimbarea este imperios necesară în actualele condiţii pentru a avea o guvernare eficientă a ţării care să corespundă năzuinţei poporului spre garantarea drepturilor şi libertăţilor cetăţenilor şi spre satisfacerea intereselor legitime ale acestora în condiţii de democraţie, de stabilitate politică şi socială; 

suveranitatea naţională aparţine poporului, a cărui voinţă constituie baza puterii de stat, pe care o poate exercita, în temeiul art. 2, art. 66 lit. b), art. 75 şi       art. 141 din Constituţia Republicii Moldova şi în temeiul prevederilor Codului electoral, în mod direct, prin referendum,

Parlamentul adoptă prezenta hotărîre.

Art. 1. – Se declară, pentru data de 5 septembrie 2010, referendum republican constituţional. 

  

Art. 2. – Se supune referendumului proiectul de Lege pentru modificarea articolului 78 din Constituţia Republicii Moldova (se anexează), exprimat prin întrebarea: "Sînteţi pentru modificarea Constituţiei care să permită alegerea Preşedintelui Republicii Moldova de către întreg poporul?". 

  
Art. 3. – Prezenta hotărîre se remite Comisiei Electorale Centrale pentru asigurarea desfăşurării referendumului republican constituţional în conformitate cu Codul electoral. 

  

Art. 4. –  Prezenta hotărîre intră în vigoare la data adoptării.
                    PREŞEDINTELE  PARLAMENTULUI

Anexă

       Proiect

L E G E
pentru modificarea articolului 78 

din Constituţia Republicii Moldova 



Noi, poporul Republicii Moldova, exercitînd în mod direct suveranitatea naţională şi dreptul nostru de a participa nemijlocit la administrarea treburilor  publice, exprimîndu-ne voinţa asupra problemei ce ţine de modul de alegere a Preşedintelui Republicii Moldova, în temeiul art. 2, art. 39 şi art. 75 din Constituţie, 
adoptăm prezenta lege.

          Articol unic. – Articolul 78 din Constituţia Republicii Moldova, adoptată la 29 iulie 1994 (Monitorul Oficial al Republicii Moldova, 1994, nr. 1), cu modificările ulterioare, se modifică şi va avea următorul cuprins:

„Articolul 78

Alegerea Preşedintelui
          
(1) Preşedintele Republicii Moldova este ales prin vot universal, egal, direct, secret şi liber exprimat.

(2) La funcţia de Preşedinte al Republicii Moldova pot candida cetăţenii Republicii Moldova care au împlinit vîrsta de 40 de ani, au locuit sau locuiesc permanent pe teritoriul Republicii Moldova nu mai puţin de 10 ani şi posedă limba de stat. Procedura de alegere a Preşedintelui Republicii Moldova este stabilită prin lege organică.

(3) Este declarat ales candidatul care a întrunit cel puţin jumătate din voturile alegătorilor care au participat la alegeri.

(4) În cazul cînd nici unul dintre candidaţi nu a întrunit majoritatea necesară, se  organizează al doilea tur de scrutin între primii doi candidaţi stabiliţi în ordinea numărului de voturi obţinute în primul tur. Este declarat ales candidatul care a obţinut cel mai mare număr de voturi.”
